CELEX: 32014D0426
Language: el
Date: 2014-07-01 00:00:00
Title: 2014/426/EΕ: Απόφαση της Επιτροπής, της 1ης Ιουλίου 2014 , με την οποία επιτρέπεται στο Ηνωμένο Βασίλειο να παρεκκλίνει από ορισμένους κοινούς κανόνες ασφαλείας της αεροπορίας βάσει του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2014) 4355]  Κείμενο που παρουσιάζει ενδιαφέρον για τον ΕΟΧ

3.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/35
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 1ης Ιουλίου 2014
   με την οποία επιτρέπεται στο Ηνωμένο Βασίλειο να παρεκκλίνει από ορισμένους κοινούς κανόνες ασφαλείας της αεροπορίας βάσει του άρθρου 14 παράγραφος 6 του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2014) 4355]
      
   
   (Κείμενο που παρουσιάζει ενδιαφέρον για τον ΕΟΧ)
   
      (2014/426/EΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (EASA), καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 14 παράγραφος 7,
   Εκτιμώντας τα ακόλουθα:
   
               (1)
            
            
               Το Ηνωμένο Βασίλειο κοινοποίησε την πρόθεσή του να χορηγεί έγκριση που να παρεκκλίνει από τους κοινούς κανόνες στον τομέα της αεροπορικής ασφάλειας, που περιέχονται στον κανονισμό (ΕΕ) αριθ. 1178/2011 της Επιτροπής (2). Σύμφωνα με το άρθρο 14 παράγραφος 7 του κανονισμού (ΕΚ) αριθ. 216/2008, η Επιτροπή εξέτασε την ανάγκη για την προτεινόμενη παρέκκλιση, και το επίπεδο προστασίας που προκύπτει από αυτήν, βάσει της σύστασης από τον Ευρωπαϊκό Οργανισμό Ασφάλειας της Αεροπορίας («ο Οργανισμός»).
            
         
               (2)
            
            
               Η προτεινόμενη παρέκκλιση, που κοινοποιήθηκε από το Ηνωμένο Βασίλειο στις 2 Αυγούστου 2013, αφορά τη μετατροπή των υφιστάμενων εθνικών πτυχίων για χειριστές ανεμοπτέρων, όπως προβλέπονται στο άρθρο 4 παράγραφοι 2 και 3 του κανονισμού (ΕΕ) αριθ. 1178/2011. Το Ηνωμένο Βασίλειο υποστήριξε ότι η παρέκκλιση είναι αναγκαία προκειμένου να μπορεί να χορηγηθεί σε κάτοχο μη επίσημου εγγράφου πιστοποίησης προσόντων, που εκδίδεται από την British Gliding Association (BGA), αναγνώριση συμμόρφωσης με τα συναφή μέρη του παραρτήματος I του κανονισμού (ΕΕ) αριθ. 1178/2011, σύμφωνα με την έκθεση μετατροπής που έχει εκπονηθεί σε διαβούλευση με τον Οργανισμό σύμφωνα με το άρθρο 4 του κανονισμού (ΕΕ) αριθ. 1178/2011. Η παρέκκλιση θα δώσει στο Ηνωμένο Βασίλειο τη δυνατότητα να εκδίδει ισοδύναμα πτυχία και πιστοποιητικά εκπαιδευτή και εξεταστή Μέρους-FCL LAPL(S) ή SPL στους κατόχους τέτοιων εγγράφων πιστοποίησης προσόντων.
            
         
               (3)
            
            
               Επίσης, το Ηνωμένο Βασίλειο προέβαλε επιχειρήματα που αποδεικνύουν τη δυνατότητα επίτευξης ισοδύναμου επιπέδου προστασίας σε περίπτωση χορήγησης της προτεινόμενης παρέκκλισης. Βάσει της σύστασης του Οργανισμού, η οποία εκδόθηκε στις 8 Οκτωβρίου 2013, η Επιτροπή συμπέρανε ότι η προτεινόμενη παρέκκλιση θα παρέχει επίπεδο προστασίας ισοδύναμο με εκείνο που επιτυγχάνεται με την εφαρμογή των κοινών κανόνων ασφαλείας πτήσεων, εφόσον πληρούνται ορισμένες προϋποθέσεις.
            
         
               (4)
            
            
               Σύμφωνα με το άρθρο 14 παράγραφος 7 του κανονισμού (ΕΚ) αριθ. 216/2008, η απόφαση της Επιτροπής ότι κράτος μέλος μπορεί να χορηγήσει προτεινόμενη παρέκκλιση θα πρέπει να κοινοποιείται σε όλα τα κράτη μέλη, τα οποία θα έχουν επίσης το δικαίωμα να εφαρμόσουν το εν λόγω μέτρο. Συνεπώς, η παρούσα απόφαση πρέπει να απευθύνεται σε όλα τα κράτη μέλη. Η περιγραφή κάθε παρέκκλισης, όπως και των συνημμένων όρων της, πρέπει να επιτρέπει σε άλλα κράτη μέλη να εφαρμόσουν το υπό εξέταση μέτρο όταν βρίσκονται στην ίδια κατάσταση, χωρίς να απαιτείται περαιτέρω απόφαση από την Επιτροπή. Για τους σκοπούς αυτούς, λαμβάνοντας υπόψη ότι η προαναφερθείσα έκθεση μετατροπής δεν έχει δημοσιοποιηθεί, το Ηνωμένο Βασίλειο θα πρέπει να την κοινοποιήσει στα άλλα κράτη μέλη, εφόσον της το ζητήσουν. Επιπλέον, τα κράτη μέλη θα πρέπει να ανταλλάσσουν πληροφορίες σχετικά με την εφαρμογή του μέτρου αυτού, εφόσον το εφαρμόζουν, σύμφωνα με το άρθρο 15 παράγραφος 1 του κανονισμός (ΕΚ) αριθ. 216/2008, δεδομένου ότι η εφαρμογή αυτή μπορεί να έχει επιπτώσεις πέρα από τα κράτη μέλη που χορηγούν την παρέκκλιση.
            
         
               (5)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του Ευρωπαϊκού Οργανισμού Ασφάλειας της Αεροπορίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το Ηνωμένο Βασίλειο μπορεί να χορηγεί εγκρίσεις που παρεκκλίνουν από το άρθρο 4 παράγραφοι 2 και 3 του κανονισμού (ΕΕ) αριθ. 1178/2011 και, αντ' αυτών, να εφαρμόζουν τους κανόνες που καθορίζονται στο τμήμα 1 του παραρτήματος της παρούσας απόφασης, υπό την προϋπόθεση ότι πληρούνται οι όροι που προβλέπονται στο τμήμα 2 του εν λόγω παραρτήματος.
   Άρθρο 2
   Όλα τα κράτη μέλη δικαιούνται να εφαρμόσουν το μέτρο που αναφέρεται στο άρθρο 1. Το Ηνωμένο Βασίλειο θέτει την έκθεση μετατροπής, που αναφέρεται στο άρθρο 4 παράγραφοι 4 και 5 του κανονισμού (ΕΕ) αριθ. 1178/2011, στη διάθεση των λοιπών κρατών μελών που επιθυμούν να εφαρμόσουν το μέτρο αυτό, εφόσον το ζητήσουν. Τα κράτη μέλη που εφαρμόζουν το εν λόγω μέτρο ειδοποιούν σχετικά την Επιτροπή, τον Οργανισμό και τις εθνικές υπηρεσίες πολιτικής αεροπορίας.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 1η Ιουλίου 2014.
      
         
            Για την Επιτροπή
         
         Siim KALLAS
         
            Αντιπρόεδρος
         
      
   
   
      (1)  ΕΕ L 79 της 19.3.2008, σ. 1.
   
      (2)  Κανονισμός (ΕΕ) αριθ. 1178/2011 της Επιτροπής, της 3ης Νοεμβρίου 2011, σχετικά με τη θέσπιση τεχνικών απαιτήσεων και διοικητικών διαδικασιών για ιπτάμενα πληρώματα πολιτικής αεροπορίας σύμφωνα με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 311 της 25.11.2011, σ. 1).
   
      ΠΑΡΑΡΤΗΜΑ
      Παρέκκλιση του Ηνωμένου Βασιλείου από τον κανονισμό (ΕΕ) αριθ. 1178/2011 όσον αφορά τη μετατροπή των εθνικών προσόντων χειριστού ανεμοπτέρου
      ΠΕΡΙΓΡΑΦΗ ΤΗΣ ΠΑΡΕΚΚΛΙΣΗΣ
      Το Ηνωμένο Βασίλειο μπορεί, κατά παρέκκλιση από το άρθρο 4 παράγραφοι 2 και 3 του κανονισμού (ΕΕ) αριθ. 1178/2011, να εγκρίνει τη μετατροπή των εθνικών προσόντων χειριστή ανεμοπτέρου και των προσόντων εκπαιδευτή και εξεταστή που έχουν εκδοθεί από εθνική ένωση ή οργάνωση σε μέρος πτυχίου πληρώματος πτήσης (FCL), πτυχίου LAPL(S) ή πτυχίου SPL και συναφών ικανοτήτων και πιστοποιητικών, σύμφωνα με τις προϋποθέσεις που καθορίζονται στην έκθεση μετατροπής που συντάσσεται για τους σκοπούς αυτούς, σύμφωνα με το άρθρο 4 παράγραφοι 4 και 5 του εν λόγω κανονισμού.
      ΣΥΝΗΜΜΕΝΟΙ ΟΡΟΙ ΓΙΑ ΤΗΝ ΕΦΑΡΜΟΓΗ ΤΗΣ ΠΑΡΕΚΚΛΙΣΗΣ
      Η παρούσα παρέκκλιση εφαρμόζεται σε κατόχους προσόντων χειριστή ανεμοπτέρου τα οποία έχουν εγκριθεί από την British Gliding Association (BGA) πριν από τις 8 Απριλίου 2015 σύμφωνα με την εθνική νομοθεσία. Παρόλο που τα εν λόγω προσόντα δεν θεωρούνται πτυχία κατά την έννοια του κανονισμού (ΕΕ) αριθ. 1178/2011, αντιμετωπίζονται ως τέτοια και μετατρέπονται σε πτυχία και πιστοποιητικά του Μέρους-FCL σύμφωνα με τη έκθεση μετατροπής που αναφέρεται στο τμήμα 1.